Lindetræerne i Aars er ikke længere i fare for at blive knækket. Træ-knækkeren er fundet.

En ung mand fra Vesthimmerland har erkendt, at det var ham, der knækkede adskillige nyplantede lindetræer langs hovedgaden i Aars, det skriver P4/Nordjylland. For få måneder siden blev der plantet 70 lindetræer langs hovedgaden, men kun kort tid efter blev seks af træerne knækket og skulle derfor erstattes. Vesthimmerlands Kommune udlovede dengang en dusør på 5.000 kroner, til den eller dem der kunne hjælpe politiet på spor af gerningsmanden. Nu er gerningsmanden altså fundet, og han har erkendt, at han knækkede træerne i fuldskab, og at han har fortrudt. Den 20-årige mand får en bøde og bliver pålagt at erstatte hærværket.